Burjassot, contra el maltractament infantil i per l’educació en positiu
2025-07-24

L’Ajuntament de Burjassot, des de les regidories de Protecció i Drets de la Infància i d’Educació, dirigides per Yolanda Andrés i per Manuela Carrero, respectivament, ha iniciat tota una campanya municipal que, a través de diferents actuacions formatives, està encaminada a aconseguir erradicar qualsevol indici de maltractaments cap als i les menors, així com a conscienciar a la societat en la lluita contra una de les grans injustícies de la nostra societat com és el maltractament cap als més xicotets i vulnerables.

Des que, fa anys, l’Ajuntament de Burjassot assumira el compromís de treballar la problemàtica de la violència que s’exerceix sobre els i les menors, s’han anat perfilant unes línies de treball que estan permetent aprofundir en l’anàlisi d’aquesta mena de violència en el context de Burjassot i, al temps, impulsar iniciatives per a millorar la resposta institucional. És en aqueix context on naix el germen d’aquesta campanya amb els lemes “Pegar no és educar; ignorar no és educar, cridar no és educar….eduquem en positiu”.

PUNXA PER A VEURE EL VÍDEO

Així, la campanya municipal contra el maltractament infantil ha començat aquesta mateixa setmana de finals de setembre amb la celebració de les Jornades de Detecció i Prevenció del Maltractament Infantil, dirigida a diferents agents socials de Burjassot (centres educatius, escoles esportives municipals, serveis socials, etc…) que treballen en el seu dia a dia amb menors. Estructurades en diferents ponències i taules redones i impartides per diferents professionals del ram, l’objectiu d’aquestes jornades és dotar als professionals que treballen amb menors de les eines pràctiques i necessàries que els ajuden pel que fa a la detecció, prevenció i intervenció contra el maltractament infantil des de diferents àmbits, com pot ser el social, l’educatiu, el sanitari o el psicològic, entre altres.

Paral·lelament, i gràcies al treball del Grup de Treball contra el Maltractament Infantil creat fa uns mesos i conformat pels departaments municipals de Serveis Socials, Educació, Policia Local i Policia Nacional, Sanitat, Igualtat i Esports, la campanya de sensibilització i prevenció contra el maltractament Infantil, s’ha materialitzat en tot un conjunt de missatges per a la societat de Burjassot que, molt prompte, començaran a visualitzar-se a través de textos, imatges i vídeos, tant en el mobiliari urbà de Burjassot, en diferents espais municipals com en els mitjans de comunicació i xarxes socials del Consistori.